Vliegongeluk eis Pretoria-leerling | Netwerk24
Deur Isabel Venter 01 Julie 2020 10:25
'n Leerling van die Hoërskool Montana in Pretoria is Dinsdag in 'n vliegongeluk dood.
Die skool het Woensdagoggend op sy Facebook-blad medelye met die familie en vriende van Anika de Beer, 'n gr. 11-leerling van die skool, betuig.
Volgens dié inskrywing het De Beer 'n paar dae tevore haar solovlug voltooi. Dit was haar droom om haar vlieglisensie te kry.
"Ons dink in ons gebede aan julle. Mag julle die Here se nabyheid en vertroosting ervaar in hierdie tyd," is die skool se boodskap.
Netwerk24 het Dinsdag berig oor 'n vroue-vlieënier wat in 'n vliegtuig van die Professional Flight Centre-vliegskool dood is. Dié vliegtuig het kort nadat dit opgestyg het van die Wonderboom-lughawe op 'n oop stuk veld langs die Onderstepoort Veterinêre Akademiese Hospitaal neergestort.